આ વેદકાલીન કલા પરંપરાનું વિવિધ સાંસ્કૃતિક સામગ્રીથી સભર એવા શ્રીમદ્ ભાગવત, વાયુ, વિષ્ણુધર્મોત્તર, માર્કન્ડેય, અગ્નિ અને મત્સ્યપુરાણ વગેરેમાં વર્ણન કરવામાં આવ્યું છે. વિષ્ણુધર્મોત્તર પુરાણ કહે છે કે, ‘રસ અને ભાવથી યુક્ત, તાલને અને ગીતને અનુસરનાર નૃત્ય, ધન અને સુખ આપનારું તથા ધર્મને વધારનારું છે.’ આ પુરાણ ચિત્રકલાની વાત કરતા કહે છે કે, ‘ચિત્ર સર્વ કલાઓમાં શ્રેષ્ઠ છે, ધર્મ, અર્થ, કામ અને મોક્ષ એ ચાર પુરુષાર્થને આપનાર છે. જેવી રીતે પક્ષીઓમાં ગરુડ શ્રેષ્ઠ છેે, મનુષ્યોમાં રાજા શ્રેષ્ઠ છે એવી રીતે બધી કલાઓમાં ચિત્રકલા શ્રેષ્ઠ છે.’